text: Polsk statsborger anholdt med 808 kilo khat
  05 marts 2014 kl. 14.10
  En polsk statsborger på 42 år blev rutinemæssigt stoppet af grænsepolitiet, da han tirsdag aften krydsede den dansk-tyske grænse i Padborg. I bilen havde han 808 kilo af det narkotiske stof khat.
  Manden blev straks anholdt.
  Onsdag blev han begæret fængslet i et lukket grundlovsforhør. Politiet søger nu at spore afsendere og modtagere af de mange kilo khat.
  Politiet har tidligere anslået, at der dagligt smugles et ton af den euforiserende plante khat ind i Danmark via grænsen til Tyskland til en gadeværdi på ca. 200.000 kroner. Indtægterne fra khat-salget er vanskelige at spore.
  Khat stammer blandt andet fra Somalia, og den giver blandt andet indtægter til terrorgruppen al-Shabaab via såkaldte hawala-banker, der går uden om det etablerede banksystem, oplyser narkokurerer fra det somaliske miljø i Sverige.
  